《棣萼联辉楼》
明代·程敏政

东阁有高楼，为问谁所营。人言蜃湖裔，家声重蚺城。

环居数百指，中有三弟兄。相将若鼎峙，敦此手足情。

朝读楼上书，埙篪日和鸣。夜宿楼下床，共被如姜生。

坐令阋墙者，望望惭分荆。贤哉太史氏，华榱揭新名。

斯人去已远，友义垂休贞。子孙袭遗矩，学祖龙门程。

感彼棠棣花，春风益敷荣。我昔会宗谱，君家实同盟。

荏苒十六年，老大嗟尘缨。蓉峰翠如染，星水涵空明。

何时一登眺，揽衣坐前楹。对花说往事，载赋鸰原行。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。